Notum sit amantibus veritatem et pacem, quod ego Vuido de Vuangionis rivo, pro remedio anime mee et uxoris mee Beatricis et filii mei Widonis, et patris mei Vuidonis eque de Vuangionis rivo, dono et offero Deo et sanctis apostolis Petro et Paulo, ad locum Cluniacum per concessionem et laudamentum Rotberti Lingonensis Episcopi, in ecclesia apud Columberium villam quam dicunt ad duas ecclesias, partem illam quam presbiteratum vocamus, et medietatem decime totius ville, et terrarium tam de bosco quam de plano, et plaustinatium vel mel vel ceram, quantum ad me pertinet vel ad heredes meos, Joscelinum scilicet cum liberis suis, filios Bernoardi, Vuarnerium molendinarium cum liberis suis, Tedbaldum sutorem. Quod in his habeo hoc utique in hac donatione appono, et in Rannoponte piscatorem unum quod in illo habeo, servos et ancillas meas apud Mondam villam et apud Campaneolas, de his utique partem meam in hac donatione appono. Factum est hoc apud Vangionis rivum publice; regnante Ludovico Rege Francorum, Rotberto Episcopo Lingonensium, Pontio abbate Cluniacensium.